Pétrus Borel
Forfatteren Pétrus Borel var det vigtigste og mærkeligste medlem af denfranske kunstnergruppe "Le petit cénacle" i 1830'ernes Paris. I forordet til sin digtsamling Rhapsodies (1832) formulerede han et romantisk oprør mod tradition og borgerlighed, mens novellesamlingen Champavert, contes immoraux (1833) og skrækromanen Madame Putiphar (1839) med deres blanding af satiriske og uhyggelige billeder viser et morbidt, fortvivlet univers, i virkeligheden en protest mod det samfund, Borel senere meldte sig ud af ved at drage til Algeriet som kolonisator. Han nævnes gerne som en forløber for surrealismen.